*Με βάση τις ιστορικές σας γνώσεις και αντλώντας στοιχεία από τα κείμενα που σας δίνονται, να αναφερθείτε α) στις προσπάθειες της ελληνικής κυβέρνησης του 1932 να αποτρέψει την εισαγωγή της διεθνούς οικονομικής κρίσης του 1929 στην Ελλάδα (15) και β) στα αποτελέσματα αυτών των προσπαθειών (10).*

**ΚΕΙΜΕΝΟ Α**

Τα μέτρα του 1932 ήταν το ορόσημο για την ανάπτυξη της εγχώριας παραγωγής, η οποία συνεχίστηκε ως τις παραμονές του Β΄ Παγκοσμίου Πολέμου. Άμεση συνέπεια των μέτρων αυτών ήταν ότι η δραχμή υποτιμήθηκε κατά 60% σε σχέση με ξένα νομίσματα, ενώ παράλληλα οι τιμές των εγχώριων προϊόντων δεν ανέβηκαν παρά μόνο 13,4%. Αυτό είχε ως συνέπεια ότι τα προϊόντα του εξωτερικού ακρίβυναν τουλάχιστον τέσσερις φορές περισσότερο από τα εγχώρια προϊόντα. Έτσι οι εισαγωγές περιορίστηκαν ακόμη περισσότερο όχι μόνο λόγω των συναλλαγματικών δυσκολιών της χώρας, αλλά και γιατί η απότομη ύψωση της τιμής του συναλλάγματος δεν ακολουθήθηκε από ανάλογη ύψωση των τιμών στην εγχώρια αγορά, πράγμα που λειτούργησε σαν ένας επιπρόσθετος προστατευτικός δασμός. Στην ουσία τα μέτρα του 1932 κινητοποίησαν αρχικά ένα προϋπάρχον παραγωγικό δυναμικό που παρέμενε ως τότε αναξιοποίητο. Στη συνέχεια, όπως τονίζει ο Ξ. Ζολώτας, ο έντονος περιορισμός των εισαγωγών δημιούργησε μια «θερμοκηπικήν ατμόσφαιρα ζωηράς βιομηχανικής αναπτύξεως».

[…] Χαρακτηριστικό της γενικής κινητοποιήσεως των παραγωγικών πόρων της χώρας ήταν η εντυπωσιακή αύξηση στην παραγωγή και κατανάλωση ηλεκτρικής ενέργειας: μεταξύ των ετών 1928 και 1938, η ποσότητα του παραγόμενου ηλεκτρικού ρεύματος πολλαπλασιάστηκε επί 4. Στο ίδιο διάστημα, το προϊόν του σχετικά νέου κλάδου των μηχανικών κατασκευών πολλαπλασιάστηκε επί 5,8%. Θα πρέπει ακόμη να σημειωθεί ότι, σύμφωνα με στοιχεία της Κοινωνίας των Εθνών, κατά την περίοδο 1928-1938 η Ελλάδα σημείωσε τη μεγαλύτερη αύξηση βιομηχανικής παραγωγής στον κόσμο (65%), μετά τη Σοβιετική Ένωση (877%) και την Ιαπωνία (73%).

Κώστας Βεργόπουλος, *Η ελληνική οικονομία από το 1926 ως το 1935* (στο Ιστορία του Ελληνικού Έθνους, Εκδοτική Αθηνών, τόμος ΙΕ΄, σελ. 330

**ΚΕΙΜΕΝΟ Β**

Η προστασία της εγχώριας αγοράς και τα περιορισμένα μέτρα επί των εισαγωγών οδήγησαν σε ένα διπλό αποτέλεσμα: α) περιορίστηκε το συνολικό εξωτερικό εμπόριο της χώρας και β) εξισορροπήθηκε καλύτερα το εξωτερικό εμπορικό ισοζύγιο. Η βελτίωση του ισοζυγίου ήταν αποτέλεσμα της πολιτικής της σχετικής αυτάρκειας και της αύξησης των εξαγωγών μέσω συμψηφιστικών ανταλλαγών.

|  |
| --- |
| **ΟΙ ΕΞΑΓΩΓΕΣ ΩΣ ΠΟΣΟΣΤΟ ΤΩΝ ΕΙΣΑΓΩΓΩΝ** |
| **ΕΤΟΣ** | **%** |
| 1923 | 41,6 |
| 1928 | 50,8 |
| 1933 | 60,7 |
| 1938 | 68,7 |
| 1939 | 75,4 |

ό.π., σελ. 340